Ака́фист великому́ченику и цели́телю Пантелеи́мону

Кондак 1

Избра́нный страстоте́рпче Христо́в и врачу́ благода́тный, ту́не подая́й неду́гующим исцеле́ния, пе́сньми восхваля́ем тя, засту́пника на́шего. Ты же, я́ко име́яй дерзнове́ние ко Го́споду, от вся́ких бед и боле́зней свобожда́й нас, любо́вию тебе зову́щих:

Ра́дуйся, великому́чениче и цели́телю Пантелеи́моне.

Икос 1

А́нгела земна́го и небе́снаго челове́ка ве́мы тя, сла́вный Пантелеи́моне: а́нгельскою бо непоро́чностию и му́ченичеством украше́н, пресели́лся еси́ от зе́мли на Не́бо, иде́же со А́нгелы и все́ми святы́ми предстоя́ Престо́лу Го́спода сла́вы, моли́ся о нас, земны́х, почита́ющих тя зва́нии си́ми:

Ра́дуйся, све́тлосте благоче́стия;

ра́дуйся, пресла́вный свети́льниче Це́ркви.

Ра́дуйся, му́чеников пречестны́х украше́ние;

ра́дуйся, ве́рных в непоколеби́мом терпе́нии утвержде́ние.

Ра́дуйся, ю́ности преизря́дная похвало́;

ра́дуйся, побо́рниче Христо́в, в му́жестве неодоле́нный.

Ра́дуйся, произра́стший в ми́ре, преми́рен яви́выйся;

ра́дуйся, а́нгеле во пло́ти, превосходя́й сме́ртных.

Ра́дуйся, небожи́телю всеблаже́нный;

ра́дуйся, Боже́ственного ра́зума вмести́лище.

Ра́дуйся, и́мже ве́ра возвы́сися;

ра́дуйся, и́мже пре́лесть низложи́ся.

Ра́дуйся, великому́чениче и цели́телю Пантелеи́моне.

Кондак 2

Ви́дя тя Владыка сосуд избра́н, возлюби души твоея доброту. Ты бо земную всякую сладость и славу презрев, венцем мученическим возжелел еси украситися, уязвлен Божественною любовию, и вдохновенно поя: Аллилу́ия.

Икос 2

Ра́зум богодухновен имея, о доблий воителю Пантелеи́моне, изумил еси царя Максимиа́на мужеством души́ твоея́ и словесы́, имиже дерзновенно проповедал еси Христа. Темже похваляюще дерзновение твое, глаголем ти си́це:

Ра́дуйся, угрозы Максимиана презревый;

радуйся, советом нечестивых не покоривыйся.

Радуйся, насаждение истиннаго богопочитания;

радуйся, искоренение демонскаго служения.

Радуйся, неистовства мучителей изобличителю;

радуйся, идольския прелести низложителю.

Радуйся, разгнавый нечестивых соборища;

радуйся, пременивый тленная на небесная.

Радуйся, собеседниче невещественных Ангелов;

радуйся, сликовствователю многострадальных святых.

Радуйся, имже сатана посрамися;

радуйся, имже Христос прославися.

Ра́дуйся, великому́чениче и цели́телю Пантелеи́моне.

Кондак 3

Си́лою Вышняго, дарованною тебе, и крепким терпением твоим обезсилил еси мучителеву дерзость, мужественный победоносче: огня, зверей, колеса не убоявся и мечем усечен во главу, венец победы приял еси от Христа Бога, взывая Ему: Аллилу́ия.

Икос 3

Иму́щи обитель твоя вседрагую главу твою, богомудрый страстотерпче, яко превеликое сокровище, радости исполняется о сем, и любовию воспевающи данную тебе от Бога благодать исцелений, благодарно зовет ти:

Ра́дуйся, Никомиди́и светильниче всесветлый;

радуйся, чтущей тя обители страже неусыпный.

Радуйся, имже охладе безбожие;

радуйся, имже возрасте богопознание.

Радуйся, светлая страстотерпцев славо;

радуйся, радостное православных слышание.

Радуйся, исцелений благодатный источниче;

радуйся, дарований великих вместилище.

Радуйся, благовонное миро, облагоухающее души;

радуйся, яко помогаеши призывающим тя.

Радуйся, слепым зрение даровавый;

радуйся, хромым благошествие устроивый.

Ра́дуйся, великому́чениче и цели́телю Пантелеи́моне.

Кондак 4

Бу́рею помышлений многобожия одержим, нечестивый царь смутися, уведев от завиствовавших тебе врачев, яко всякия неисцельныя недуги целиши ты именем Христа. Мы же, с веселием славяще дивнаго в тебе Бога, вопием Ему: Аллилу́ия.

Икос 4

Слы́шавше никомидийстии людие о великом сострадании твоем к страждущим и о безмездном врачевании от всяких болезней, устремишася вси к тебе, с верою во врачующую благодать, в тебе сущую, и приемлюще скорая исцеления от всяких болезней, прославляху Бога и тебе величаху, всемилостиваго целителя своего, зовуще ти:

Ра́дуйся, помазанный миром благодати;

радуйся, храме Бога освященный.

Радуйся, великая благочестивых славо;

радуйся, твердая озлобляемых стено.

Радуйся, мудрых превосходяяй разумом;

радуйся, верных осияваяй мысли.

Радуйся, Божественных даров приятелище и многообразных нам милостей Господних источниче;

радуйся, скорый помощниче страждущим.

Радуйся, обуреваемых пристанище;

радуйся, заблуждших наставниче.

Радуйся, болящих туне врачуяй;

радуйся, обильно исцеления источаяй.

Ра́дуйся, великому́чениче и цели́телю Пантелеи́моне.

Кондак 5

Чу́до преславное сотвори с тобою Господь, егда чрез служителя Своего Ермолая призва тя в чудный Свой свет. Ехидною бо велиею угрызенно умершее отроча по молитве твоей ко Христу абие оживе и воста здраво. Познав убо Жизнодавца всех Истиннаго Бога, с твердою верою воззвал еси Ему: Аллилу́ия.

Икос 5

Узре́ свет слепый, емуже с призыванием имене Христова прикоснулся еси ты, славне. Ермолаем бо пресвитером просвещен, отринув отеческое многобожие, восприял еси матернее благочестие, имже и отца просветил еси. Сего ради тебе, славному угоднику Божию и чудному врачу, взываем:

Ра́дуйся, к Богу велие рачение имеяй;

радуйся, присногорящий огню Божественныя любве.

Радуйся, деятельный послушателю священных поучений Ермолая;

радуйся, последовавый советам матере твоея Еввулы.

Радуйся, яко вся раздал еси, да Христа приобрящеши;

радуйся, любовь к миру любовию Божиею победивый.

Радуйся, яко вместо сладких мира за Христа лютая страдания приял еси;

радуйся, яко общник сотворился еси Страстем Христовым.

Радуйся, восторжествовавый над всеми страстьми;

радуйся, украсивыйся благодатным безстрастием.

Радуйся, исполняяй радости притекающия к тебе;

радуйся, туне исцеляяй всех благодатию Христовою.

Ра́дуйся, великому́чениче и цели́телю Пантелеи́моне.

Кондак 6

Пропове́дник истины явися просвещенный тобою телесне и душевне слепец: подобно бо евангельскому слепцу, дерзновенно пред всеми исповеда Света Истиннаго Христа, просвещающа всякаго человека, нечестиваго же царя и боги языческия укорив, чрез мечное усечение взыде к немерцающему свету на Небеси пети Богу: Аллилу́ия.

Икос 6

С све́тлым лице́м представ судилищу цареву, дерзновенно взывал еси, преблаженне, во услышание всех: всецелебная сила моя и слава Христос есть Истинный Бог, Владыка всех, мертвыя воскрешаяй и всяк недуг отгоняяй. За таковое исповедание ублажающе тя, глаголем:

Ра́дуйся, уста громогласная Божества Христова;

радуйся языче медоточный, вещаяй Его домостроительство.

Радуйся, ветие превысшаго Богословия;

радуйся, сеятелю мудрый благочестия.

Радуйся, сладкозвучная веры свирель;

радуйся, славный проповедниче Православия.

Радуйся, прежде смерти явивый дивная;

радуйся, по смерти совершаяй чудная.

Радуйся, зрителю славы Христовы;

радуйся, послушателю молящихся тебе.

Радуйся, подателю милости тоя требующим;

радуйся, ходатаю благ почитающим память твою.

Ра́дуйся, великому́чениче и цели́телю Пантелеи́моне.

Кондак 7

Ми́ро излияся на душу твою, богомудрый целебниче, от Утешителя Духа; темже по смерти честныя останки твоя, благоуханием своим страстей злосмрадие отгоняя, исцеление подают вопиющим верою Богу: Аллилу́ия.

Икос 7

Егда́ узреша идольстии чтители многолетна расслабленна, молитвою твоею, святе, воздвигнута и ходяща, мнози увероваша во Христа; жрецы же бесовстии, завистию снедаеми, подвигоша царя на ярость. Тебе убо нещадно за Христа стружему и опаляему бывшу, со умилением зовем:

Ра́дуйся, наслаждения земная презревый;

радуйся, благ вещественных превысший.

Радуйся, яко вся красная мира сего ни во что же вменил еси;

радуйся, яко славу скоротекущую с себе отрясл еси.

Радуйся, неуловим пребывый ловлении Велиара;

радуйся, победивый мучителей коварства.

Радуйся, не пощадивый за Христа жизни своея;

радуйся, враг явивыйся враждебныя плоти.

Радуйся, многобожия широту утеснивый;

радуйся, Божественною силою идолы поправый.

Радуйся, острейшая стрело, язвящая враги;

радуйся, предстателю, заступаяй верующия.

Ра́дуйся, великому́чениче и цели́телю Пантелеи́моне.

Кондак 8

Странноле́пно являшеся тебе Господь, ободряя и соблюдая в мучениях за имя Его: во образе бо пресвитера Ермолая, клокочущее олово, в неже ввержен был еси, охлади, и в мори отрешив велий камень от выи твоея, изведе неврежденна на землю. Ты же, паки представ пред царя, торжественно пел еси Христу Богу: Аллилу́ия.

Икос 8

Весь у́мне на Небеси водворяяся, и низу на земли сущих не оставляеши, сопребывая с нами всечестною главою твоею, великий страстотерпче Христов, приемля от Господа и подая просвещение и освящение вопиющим тебе таковая:

Ра́дуйся, премудросте Божественныя исполненный;

радуйся, промышления Божия о нас таинниче.

Радуйся, богомудренных умов услаждение;

радуйся, боголюбивых душ увеселение.

Радуйся, пресветлый Христов бисере;

радуйся, освященный душею и телом.

Радуйся, во дворех перворожденных на Небеси вселивыйся;

радуйся, в присноблаженных обитаяй чертозех.

Радуйся, света Троическаго зрителю;

радуйся, в молитвах к Богу теплый о нас предстателю.

Радуйся, просвещение душам подаваяй;

радуйся, скорбящим утешение ниспосылаяй.

Ра́дуйся, великому́чениче и цели́телю Пантелеи́моне.

Кондак 9

Вся́кое естество удивися, Пантелеимоне, сиянию в тебе благодати и богатству добродетелей: ангелоподобней чистоте твоей, великому мужеству в лютых страданиях, крепкой любви ко Христу и многому состраданию к людем, в нихже твориши преславная, во еже пети: Аллилу́ия.

Икос 9

Вети́я многовеща́нныя не возмогут по достоянию восхвалити борения твоя, славный добропобедниче, како непобедимою силою Божиею, юный леты сый, победил еси древняго и исконнаго врага и посрамил еси идольскую прелесть. Мы же, удивления исполненнии, зовем ти:

Ра́дуйся, радостное зрелище Ангелов;

радуйся, благоговейное удивление человеков.

Радуйся, кровь за Христа излиявый и в смерти млеко источивый;

радуйся, тело за Него мученической смерти предавый.

Радуйся, исповедничества правило;

радуйся, доблий воине Царя царей.

Радуйся, тьмы державца победивый;

Радуйся, победою твоею небесных и земных обвеселивый.

Радуйся, горняго мира обитателю блаженный;

радуйся, дольняго мира мудрый странниче.

Радуйся, древо, украшенное плодами благодатных дарований;

радуйся, носяй добропобедныя ветви.

Ра́дуйся, великому́чениче и цели́телю Пантелеи́моне.

Кондак 10

Сострада́ния исполнен, яко истинный подражатель Подателя милости Господа, честный страдальче, Пантелеимоном (си есть, всемилостивым) от Него проименован еси, на вся притекающия к тебе милость изливая, юже и нам неоскудно источай, о тебе вопиющим Богу: Аллилу́ия.

Икос 10

Сте́ну тя тверду обрет мучитель, никиими же муками победиму, покусися сокрушити крепость твою зубы зверей и остриями мучилищнаго колеса, обаче и в сем ничтоже успе: сила бо Христова лютость зверей укроти, а страшное коло, на немже обращаемо бе тело твое, абие сокрушися. Тебе убо непобедимому страстотерпцу зовем:

Ра́дуйся, честное Христово избрание;

радуйся, непорочное Богови благоухание.

Радуйся, твердый адаманте Церкве;

радуйся, непоколебимый столпе, досязаяй до Небесе.

Радуйся, звери видимыя укрощаяй;

радуйся, драконов невидимых сокрушаяй.

Радуйся, обагренный твоею за Христа кровию, срастворенною млеком;

радуйся, неувядаемыя приемый венцы.

Радуйся, радость даровавый Ангелом и человеком;

радуйся, прославленный Богом на Небеси и на земли.

Радуйся, небожителю, ликовствуяй с мученики;

радуйся, насыщаяйся лицезрением Христа пресладким.

Ра́дуйся, великому́чениче и цели́телю Пантелеи́моне.

Кондак 11

Песнь исхо́дную приносим твоему за Христа заколению священному, в немже вместе с кровию млеко истече от тебе, великомучениче, и масличина, под неюже усечен был еси, исполнися целительных плодов. Темже Христу, дивно прославляющему славящия Его, тепле вопием: Аллилу́ия.

Икос 11

Светоза́рная луча́ был еси, богомудре, во тьме многобожия седящим, путеводящая к Солнцу Правды Христу Богу, Емуже молися во свете заповедей Его присно пребывати и нам, сицевая радостная тебе приносящим:

Ра́дуйся, пресветлая звездо, на мысленной тверди блистающая;

радуйся, луча, христоименитым людем светящая.

Радуйся, таинственно облиставаемый от Солнца Христа;

радуйся, умне землю обтекаяй.

Радуйся, селение красное Пресвятаго Духа;

радуйся, сосуде пречестный, изливаяй исцеления.

Радуйся, чистоты сокровище;

радуйся, милости тезоимените.

Радуйся, Царствия Небеснаго наследниче;

радуйся, вечныя славы сопричастниче.

Радуйся, предстателю бедствующим в мори житейстем;

радуйся, безсребренниче, помогаяй призывающим тя с верою.

Ра́дуйся, великому́чениче и цели́телю Пантелеи́моне.

Кондак 12

Благода́ти обилие приял еси, треблаженне, по обилию любве твоея ко Христу Богу, Иже и яви тя многоцелебным источником, безмездно врачующим душевныя и телесныя болезни притекающих к тебе с верою и Богу вопиющих: Аллилу́ия.

Икос 12

Пою́ще многострадальныя подвиги твоя за Христа, славный страстотерпче, хвалим долготерпение твое, ублажаем мученическую кончину, почитаем и священную память твою, заступниче наш и целителю, и в похвалу сицевая тебе зовем:

Ра́дуйся, благочестия трубо благозвучная;

радуйся, мечу, посецаяй нечестие.

Радуйся, строганный на древе за Распростершаго руце Свои на древе Крестнем;

радуйся, яко опаляемь за Него, прелести пещь угасил еси.

Радуйся, язвами твоими враги уязвивый;

радуйся, кровию твоею токи идольския крове изсушивый.

Радуйся, в кипящее олово вверженный за Христа;

радуйся, погруженный за имя Его в водах морских.

Радуйся, промышлением Божиим неврежден в сих пребывый;

радуйся, яко чрез огнь и воду мучения вшел еси в покой небесный.

Радуйся, изливаяй неизсякаемыя струи милости верным;

радуйся, благосострадательный врачу, исцеления благодать подаваяй.

Ра́дуйся, великому́чениче и цели́телю Пантелеи́моне.

Кондак 13

О многострада́льный и предивный страстотерпче Христов и целителю наш Пантелеимоне! Милостиво прием сие малое от нас приношение, от многообразных недугов исцели ны и предстательством твоим сохрани от враг видимых и невидимых, и вечнаго мучения избавитися нам Господа умоли, да во Царствии Его вы́ну воспеваем: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

Икос 1

А́нгела земна́го и небе́снаго челове́ка ве́мы тя, сла́вный Пантелеи́моне: а́нгельскою бо непоро́чностию и му́ченичеством украше́н, пресели́лся еси́ от зе́мли на Не́бо, иде́же со А́нгелы и все́ми святы́ми предстоя́ Престо́лу Го́спода сла́вы, моли́ся о нас, земны́х, почита́ющих тя зва́нии си́ми:

Ра́дуйся, све́тлосте благоче́стия;

ра́дуйся, пресла́вный свети́льниче Це́ркви.

Ра́дуйся, му́чеников пречестны́х украше́ние;

ра́дуйся, ве́рных в непоколеби́мом терпе́нии утвержде́ние.

Ра́дуйся, ю́ности преизря́дная похвало́;

ра́дуйся, побо́рниче Христо́в, в му́жестве неодоле́нный.

Ра́дуйся, произра́стший в ми́ре, преми́рен яви́выйся;

ра́дуйся, а́нгеле во пло́ти, превосходя́й сме́ртных.

Ра́дуйся, небожи́телю всеблаже́нный;

ра́дуйся, Боже́ственного ра́зума вмести́лище.

Ра́дуйся, и́мже ве́ра возвы́сися;

ра́дуйся, и́мже пре́лесть низложи́ся.

Ра́дуйся, великому́чениче и цели́телю Пантелеи́моне.

Кондак 1

Избра́нный страстоте́рпче Христо́в и врачу́ благода́тный, ту́не подая́й неду́гующим исцеле́ния, пе́сньми восхваля́ем тя, засту́пника на́шего. Ты же, я́ко име́яй дерзнове́ние ко Го́споду, от вся́ких бед и боле́зней свобожда́й нас, любо́вию тебе зову́щих:

Ра́дуйся, великому́чениче и цели́телю Пантелеи́моне.

Молитва

О вели́кий Христо́в уго́дниче и пресла́вный целе́бниче, великому́чениче Пантелеи́моне! Душе́ю на Небеси́ Престолу Божию предстояй и триипостасныя Его славы наслаждаяйся, телом же и ликом святым на земли в Божественных храмех почиваяй и данною ти свыше благодатию различная чудеса источаяй, призри милостивным твоим оком на предстоящия люди, честней твоей иконе умильно молящияся и просящия от тебе целебныя помощи и заступления: простри ко Господу Богу нашему теплыя твоя молитвы и испроси душам нашим оставление согрешений. Се бо мы, за беззакония наша не смеюще возвести очеса наша к высоте небесней, ниже вознести глас молебный к Его в Божестве неприступней славе, сердцем сокрушенным и духом смиренным тебе, ходатая милостива ко Владыце и молитвенника за ны, грешныя, призываем, яко ты приял еси благодать от Него недуги отгоняти и страсти исцеляти. Тебе убо просим: не презри нас, недостойных, молящихся тебе и твоея помощи требующих. Буди нам в печалех утешитель, в недузех лютых страждующим врач, напаствуемым скорый покровитель, очесе́м недугующим прозрения датель, ссущим и младенцем в ско́рбех готовейший предстатель и исцелитель: исходатайствуй всем вся, яже ко спасению полезная, яко да твоими ко Господу Богу молитвами получивше благодать и милость, прославим всех благих Источника и Дароподателя Бога, Единаго в Троице Святей славимаго Отца и Сына и Святаго Духа ныне и при́сно и во веки веков. Ами́нь.